Achoimre ar Thuairim an Mhaoirseora Eorpaigh ar Chosaint Sonraí ar an Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (AE) 2018/1727 ó Pharlaimint na hEorpa agus ón gComhairle, maidir le bailiú, caomhnú agus anailísiú fianaise a bhaineann le cinedhíothú, coireanna in aghaidh na daonnachta agus coireanna cogaidh ag Eurojust

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin an MECS www.edps.europa.eu)

(2022/C 214/08)

Ar an 25 Aibreán 2022 d’eisigh an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán Eurojust, maidir le bailiú, caomhnú agus anailís ar fhianaise a bhaineann le cinedhíothú, coireanna in aghaidh na daonnachta agus coireanna cogaidh ag Eurojust.

Aithníonn an MECS go bhfuil géarghá le dul i ngleic leis na teorainneacha atá le córas bainistíochta cásanna (CBC) Eurojust faoi láthair go bhfuil tionchar acu ar chumas Eurojust comhordú agus comhar idir údaráis náisiúnta imscrúdaithe agus ionchúisimh a thacú agus a neartú maidir le príomhchoireanna idirnáisiúnta, lena n-áirítear iad siúd a d’fhéadfaí a dhéanamh tar éis ionsaí míleata na Rúise in aghaidh na hÚcráine an 24 Feabhra 2022. Chuige sin tugann an MECS dá aire go bhfuil sé beartaithe ag an gCoimisiún cheana féin cur le bunú reatha CBC Eurojust maidir le gníomhaíochtaí Eurojust le himscrúduithe agus ionchúisimh i gcionta sceimhlitheoireachta. Mar chuid den togra sin, tá nuachóiriú an CBC agus digitiú an mhalartaithe eolais idir údaráis inniúla náisiúnta agus Eurojust beartaithe freisin.

Tugann an MECS ar aird gur de chineál sealadach a bheadh sa mhaolú atá beartaithe faoin Togra chun sonraí a bhaineann le cinedhíothú, coireanna in aghaidh na daonnachta agus coireanna cogaidh lasmuigh de CBC Eurojust a stóráil agus dhéanfaí an tsaoráid um bainistiú agus stóráil sonraí uathoibrithe a chomhtháthú sa CBC nua a bhfuiltear ag súil lena bhunú faoi thogra níos luaithe. Mar gheall ar nádúr eisceachtúil na gcúinsí reatha agus úrnuacht an réitigh atá beartaithe, beidh an MECS ag tabhairt aird ar leith air le linn a ghníomhaíochtaí maoirseachta maidir le Eurojust.

Tá sé mar aidhm ag an Tuairim seo comhairle chuiditheach a sholáthar do reachtóir an AE d’fhonn a áirithiú nach mbaintear an bonn den leibhéal cosanta sonraí a ráthaítear cheana le Rialachán Eurojust. Sa chúlra seo, déanann an MECS roinnt moltaí maidir le:

— bailiú agus malartú fianaise ag Eurojust;

— slándáil na saoráide um uathoibrithe bainistíochta sonraí agus stórála;

— teorainneacha ama do na sonraí atá stóráilte sa tsaoráid um uathoibrithe bainistíochta sonraí agus stórála;

— cur chuige maidir le hAirteagal 90 den Rialachán Ginearálta maidir le Cosaint Sonraí.

1. RÉAMHRÁ AGUS CÚLRA

1. Tacaíonn an Gníomhaireacht an Aontais Eorpaigh um Chomhar Ceartais Choiriúil (Eurojust) le húdaráis náisiúnta imscrúdaithe agus ionchúisimh i ndáil le coireacht thromchúiseach a bhfuil Eurojust inniúil ag déileáil le, i gcomhréir le Rialachán (AE) 2018/1727 (1) (“Rialachán Eurojust”). I measc na gcoireanna seo tá cinedhíothú, coireanna in aghaidh na daonnachta agus coireanna cogaidh.

2. Ar an 25 Aibreán 2022 d’eisigh an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán Eurojust, maidir le bailiú, caomhnú agus anailísiú fianaise a bhaineann le cinedhíothú, coireanna in aghaidh na daonnachta agus coireanna cogaidh ag Eurojust (“an Togra”).

3. Tá sé beartaithe ag an gCoimisiún roimhe seo feabhas a chur ar leagan amach reatha chóras bainistíochta cásanna Eurojust (“CBC”) maidir le gníomhaíochtaí Eurojust himscrúduithe agus ionchúisimh i leith cionta sceimhlitheoireachta agus feabhas a chur ar fheidhmiú Chlár Breithiúnach Frithsceimhlitheoireachta Eurojust (2). Sa chomhthéacs sin, tá nuachóiriú an CBC agus digitiú an mhalartaithe eolais idir údaráis inniúla náisiúnta agus Eurojust beartaithe freisin (3).

4. Is é cuspóir an Togra ligean do Eurojust fianaise a bhailiú, a chaomhnú agus a anailísiú i ndáil le cinedhíothú, coireanna in aghaidh na daonnachta, coireanna cogaidh agus cionta coiriúla gaolmhara agus, agus nuair is gá agus is iomchuí, a mhalartú a chumasú nó é a chur ar fáil ar shlí eile do na húdaráis bhreithiúnacha inniúla, náisiúnta nó idirnáisiúnta, go háirithe tar éis ionsaí míleata gan fasach a rinne an Rúis i gcoinne na hÚcráine ar an 24 Feabhra 2022 (4).

5. Eisítear an Tuairim reatha ón MECS mar fhreagairt ar chomhairliúchán a dhein an Coimisiún Eorpach ar an 6 Bealtaine 2022, de bhun Airteagal 42(1) den Rialachán Ginearálta maidir le Cosaint Sonraí. Fáiltíonn an MECS roimh an tagairt don chomhairliúchán seo in Aithris 18 den Togra.

7. CINNTÍ

17. I bhfianaise na méide thuasluaite, déanann an MECS na príomh-mholtaí seo a leanas: (1) Ráiteas a chur leis sa bhrollach nach bhfuil sé d’aidhm ag an Togra aon oibleagáid a thabhairt isteach ar údaráis náisiúnta eolais agus fianaise a roinnt le Eurojust. (2) Treoir a chur san áireamh sa Togra maidir le léirmhíniú na bhfoclaíocht “nuair is gá agus nuair is cuí”. (3) Tagairt d’fhorálacha slándála Airteagal 91 de Chaibidil IX den Rialachán Ginearálta maidir le Cosaint Sonraí a áireamh in aithris 13 den Togra. (4) Na teorainneacha ama maidir le stóráil sonraí a nascadh leis na teorainneacha stórála dá bhforáiltear cheana in Airteagal 29 den Rialachán Eurojust. (5) Chun an gaol idir mír 8 d’Airteagal 80 de Rialachán Eurojust agus Airteagal 90 den Rialachán Ginearálta maidir le Cosaint Sonraí a tugadh isteach le déanaí a shoiléiriú.

An Bhruiséil, 13 Bealtaine 2022. Wojciech Rafał WIEWIÓROWSKI

(1) Rialachán (AE) 2018/1727 ó Pharlaimint na hEorpa agus ón gComhairle an 14 Samhain 2018 maidir le Gníomhaireacht an Aontais Eorpaigh um Chomhar Ceartais Choiriúil (Eurojust), agus a ghabhann in ionad Chinneadh 2002/187/CGB ón gComhairle agus lena n-aisghairtear an cinneadh sin (IO L 295, 21.11.2018, lch. 138).

(2) Togra le haghaidh Rialachán ó Pharlaimint na hEorpa agus ón gComhairle lena leasaítear Rialachán (AE) 2018/1727 ó Pharlaimint na hEorpa agus ón gComhairle agus Cinneadh 2005/671/JHA ón gComhairle, maidir le malartú eolais digiteach i gcásanna sceimhlitheoireachta, COM(2021) 757 final, 1 Nollaig 2021.

(3) Maidir leis an Togra sin, d’eisigh an MECS a Bharúlacha Foirmiúla ar an 26 Eanáir 2022.

(4) Breathnaigh ar Mheabhrán Míniúcháin ar an Togra COM(2022) 187 final, lch. 2.